Akko (Uurainen)

Akko on Keski-Suomessa Uuraisilla kirkonkylän lähellä sijaitseva järvi.

 Maantietoa 
Järvi on 1,5 kilometriä pitkä, 610 metriä leveä, ja sen pinta-ala on 35 hehtaaria. Se on itä- ja keskiosastaan avoin, mutta länsiosassa sen keskelle työntyy Akonniemi, joka erottaa pohjoispään Akonlahden ja eteläpään Pappilanlahden toisistaan. Järvellä ei ole kartan mukaan saaria. Sen rantaviivan pituus on 4,9 kilometriä. Asutus rannoilla on tiheintä itäosassa kirkonkylään kuuluvilla Simolan ja Nevalan asuinalueilla, mutta pohjoisrannoilla on myös seututien 627 varrella olevaa asutusta. Järven kaakkoisrannalla Nevalassa on uimaranta.

 Luontoarvoja 
Akko on karu ja melko kirkasvetinen järvi, jota on aikoinaan laskettu. Akonlahti ja Pappilanlahti ovat hieman rehevöityneitä ja osin suorantaisia. Soistuneet kohdat Pappilanlahden rannoilla ovat tyypiltään korpirämettä, joka jatkuu myös laskupuron varrelle. Järven itäpään pohjoisrannalla on entistä peltomaata sekä harmaaleppävaltaista lehtoa. Järvessä pesii ainakin silkkiuikku, mutta vesilinnuille sillä on merkitystä lähinnä levähdyspaikkana.

Pappilanlahden eteläranta on liito-oravan elinympäristöä.

 Vesistösuhteet 
Järvi sijaitsee Kymijoen vesistössä (vesistöaluetunnus 14) Saarijärven reitin valuma-alueen (14.6) Lanneveden valuma-alueella (14.65), jonka Kyynämöisen–Sääkspään alueeseen (14.653) se kuuluu. Siihen on johdettu muutama pieni suo- ja metsäoja. Järven oma laskuoja alkaa Pappilanlahden eteläpäästä ja laskee Sääkspäähän. Akon vedenpinnan korkeus on 164,2 metriä mpy., joten pudotusta purolle kertyy noin 0,8 metriä.

 Historiaa 
Akonniemessä on aiemmin ollut Uuraisten seurakunnan omistama leirikeskus, joka on rakennettu 1980-luvun aikana. Rakennuksia on purettu vuosina 2019–2021, ja kunta on suunnitellut uuden asuinalueen kaavoittamista niemeen.

 Lähteet 

Luokka:Lanneveden valuma-alue
Luokka:Uuraisten järvet
Luokka:Botin luomat artikkelit